FI Euroopan unionin virallinen lehti CE 84/101

(2004/C 84 E/0139)

KIRJALLINEN KYSYMYS E-3817/03

esittäjä(t): Stavros Xarchakos (PPE-DE) komissiolle

(12. joulukuuta 2003)

Aihe: Tietullien periminen Attiki Odos -moottoritiellä Ateenassa

Kreikan pääministeri Simitis on vihkinyt käyttöön (30. marraskuuta 2003 järjestetyssä puolueen juhlatilaisuudessa) Attiki Odos -moottoritien toiseksi viimeisen (näin ainakin ilmoitettiin) osuuden. Tätä moottoritietä on vihitty osuus osuudelta käyttöön viimeisen puolentoista vuoden ajan, perityt tietullit ovat jatkuvasti nousseet ja olivat 1. joulukuuta 2003 jo 2 euroa yksityisautoilta. Maksujen on ilmoitettu nousevan 2,8 euroon tai sen ylikin olympiakisojen päätyttyä.

Kreikan lehdistö on osuvasti luonnehtinut Attiki Odos -moottoritietä Euroopan kalleimmaksi tieksi, sillä ei ole aiempaa esimerkkiä vastaavanlaisesta tiestä, jonka käyttäminen maksaa näin paljon. On myös syytä huomata, ettei maksu edes vaihtele ajetun kilometrimäärän mukaan, mikä tarkoittaa, että 40 kilometrin matkan Attiki Odos -moottoritietä ajava käyttäjä maksaa saman hinnan kuin esimerkiksi vain 3 kilometrin matkan ajava käyttäjä.

Mikä on komission arvio perittävien tietullien suuruudesta ja siitä, että käyttömaksu on aina samansuuruinen? Onko edellä kuvattu järjestely sopusoinnussa yhteisön lainsäädännön kanssa? Kuka nämä Attiki Odos -tien tietullit perii? Mikä oli ennakkoarvio tämän tiehankkeen kustannuksista ja paljonko se lopulta tuli maksamaan? Mikä oli yhteisön rahoitusosuuden yhteissumma (lainat, yhteisön kolmannesta tukikehyksestä myönnetyt varat ym.) hankkeen toteutuksessa?

Michel Barnier'n komission puolesta antama vastaus

(25. helmikuuta 2004)

Direktiivi 1999/62/EY (1) kattaa verojen, tietullien ja käyttäjämaksujen kantamisen vähintään 12 tonnin painoisilta tavaraliikenteen ajoneuvoilta. Jäsenvaltioiden, jotka kantavat tietulleja alle 12 tonnin painoisilta ajoneuvoilta, yksityisautot mukaan luettuina, ei tarvitse noudattaa direktiiviin 1999/62/EY sisältyviä säännöksiä.

Direktiivi ei myöskään koske erityisten kaupunkiliikenteen maksujen käyttöönottoa eikä säänteleviä maksuja, jotka on erityisesti suunniteltu torjumaan ajankohtaan ja paikkaan liittyviä liikenneruuhkia. Attikan moottoritie on kaupunkimoottoritie, jonka tarkoitus on yhdistää taajamat Attikan tasangolla pääkaupunkialueen liikenneruuhkien purkamisen edistämiseksi. Kiinteän tietullin määrääminen ei riko direktiivin säännöksiä.

Kreikan viranomaisten komissiolle toimittamien tietojen mukaan tullin määrä liittyy moottoritien rakentamisen ja huoltamisen, jotka hoitaa julkisen tarjouskilpailun jälkeen valittu yrittäjä, kustannuksiin. On myös syytä mainita, että toimilupakausi, jonka aikana yrittäjä soveltaa tietulleja, on rajattu 23 vuoteen ja että henkilöautoista kannettava enimmäistulli on määritelty 1,56 euron suuruiseksi kesäkuun 1994 hintoina. Inflaation jälkeen tämä vastaa tällä hetkellä 3 euron (ALV mukaan luettuna) enimmäistuilla.

Euroopan investointipankki on hyväksynyt 645 miljoonan euron lainan Attiki Odos -moottoritien toimiluvan haltijalle. Toimiluvan haltija käyttää lainaa toimilupasopimuksessa määrättynä yksityisen sektorin panoksena hankkeeseen.

Euroopan unionin Euroopan laajuista verkkoa (TEN) koskevasta talousarviosta on yhteisrahoitettu Attiki Odokseen liittyneitä tutkimuksia yhteensä 34 miljoonalla eurolla.

Attikan alueelliset toimintaohjelmat 1989—1993 ja 1994—1999 ovat osallistuneet Attiki Odos -hankkeeseen yhteensä 53 miljoonan euron summalla Euroopan aluekehitysrahastosta (EAKR). Toimintaohjelma ”Tieakselit 1994—1999” on yhteisrahoittanut Attiki Odos -hanketta 135 miljoonalla eurolla EAKR:sta.

Komissio on saanut Kreikan viranomaisilta hakemuksen, jossa pyydetään vahvistusta Attiki Odoksen yhteisrahoitukselle EAKR:sta tieväyliä, satamia ja kaupunkisuunnittelua kaudella 2000—2006 koskevan toimintaohjelman puitteissa. Komissio tarkastelee hakemusta parhaillaan.

(1) Euroopan parlamentin ja neuvoston direktiivi 1999/62/EY, annettu 17 päivänä kesäkuuta 1999, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä, EYVL L 187, 20.7.1999.